兵後餘不亭重送盧孟明遊江西
作者：皎然
朝代：唐

paragraphs: 攜手曾此分，怳如隔胡越。
倫侯古封邑，榮盛風雨歇。
飢鼯號空亭，野草生故轍。
如何此路岐，更作千年別。
馮軾望遠道，春山無斷絕。
朝行入郢樹，夜泊依楚月。
佳士持操高，揚才日昭晰。
離言何所贈，盈滿有虧缺。
時節傷蟪蛄，芳菲忌鶗鴂。
予思鹿門隱，心跡貴冥滅。
頹顏反芝朮，昔貌成冰雪。
歲晏期爾來，銷聲坐巖穴。